題明皇醉歸圖
作者：艾性夫
朝代：宋

paragraphs: 金車山重牛難挽，五花嘶出長春苑。
太官供頓宴驪山，三郎沉醉歸來晚。
酩酊馬上扶者誰，秀眉照眼兩國姨。
紅香把臂手亦軟，三馬相倚不敢馳。
黄門擁道盡端美，錦衫繡帽春風起。
解酲尚恐需餘尊，捧把玉巵行復止。
最後一馬壽王妃，鸞扇夾侍雙瓊姬。
酣酣嘿嘿意自遠，恨不醑我漁陽兒。
圖陳無逸今安有，却作醉徒供畫手。
昭陵百戰大山河，凉州幾甕葡萄酒。